b'\n_START_ARTICLE_\nMati na pogori\xc5\xa1\xc4\x8du\n_START_SECTION_\n1. dejanje\n_START_PARAGRAPH_\nPartizanski komandir \xc5\xa0tefan pride na obisk k doma\xc4\x8dim; skrbi ga, ker so vse njihove zasede takoj odkrite, Nemci so nenehoma za njimi \xe2\x80\x93 med njimi mora biti izdajalec. V pogovoru s pohabljeno sestro Katko \xc5\xa0tefan izve, da brat Tin\xc4\x8d zahaja v \xc5\xbeupni\xc5\xa1\xc4\x8de, kjer se snuje bela garda, lahko\xc5\xbeiva Gusta pa da se dru\xc5\xbei z Lahi. Mati z nezaupanjem gleda na vse ve\xc4\x8dja nesoglasja med otroki: vsak naj tisto pot, za katero misli, da mora, a med seboj naj bodo \xc5\xa1e vedno bratje in sestre. \xe2\x80\x93 Na koncu prizora pridejo partizani in Gusto ostri\xc5\xbeejo. Peklajka zdravi druge, a kdo bo rane pozdravil njej?\n_START_SECTION_\n2. dejanje\n_START_PARAGRAPH_\nPeklajka se zave, da se v njeni dru\xc5\xbeini odpira fronta: \xc5\xa0tefan pri partizanih, Pavle terenec, Tin\xc4\x8d pri beli gardi, Gusta je la\xc5\xa1ka cipa\xe2\x80\xa6 Nekdo od zunaj je zabil klin v njeno dru\xc5\xbeino, da tako razpada, Peklajka sumi, da je to \xc5\xbeupnik. Posvari ga, naj pusti Tin\xc4\x8da pri miru, naj ga ne \xc5\xa1\xc4\x8duva proti njej in bratom; borila se bo za njegovo du\xc5\xa1o in ne bo izbirala sredstev. Dom naj bo kraljestvo ljubezni in miru, bratomorno klanje ne bo prestopilo njenega praga. Vendar je to vsak dan manj mogo\xc4\x8de, partizan Frank \xc5\xbee zahteva od Pavleta, da ubije brata Tin\xc4\x8da, ki postaja nevaren. \xc5\xa0tefan in Pavle zvesta, da je Tin\xc4\x8d nagovoril Gusto k izdaji; Gusta se je hotela ma\xc5\xa1\xc4\x8devati partizanom za sramoto in je za\xc4\x8dela izdajati partizanske polo\xc5\xbeaje. Vendar zaenkrat Tin\xc4\x8da samo posvarita, \xc5\xa1e zmeraj ju ve\xc5\xbee obzirnost do matere.\n_START_SECTION_\n3. dejanje\n_START_PARAGRAPH_\nTin\xc4\x8d postaja vedno bolj surov in oblasten, iz doma je naredil svoj glavni \xc5\xa1tab, da se vsi \xc5\xbee na dale\xc4\x8d izogibajo Peklajeve hi\xc5\xa1e. Doma\xc4\x8de ljudi daje pobijati, jih po\xc5\xa1ilja v internacijo, strast sovra\xc5\xa1tva je v njem popolnoma zabrisala svetost krvnih vezi. Izdajalko Gusto so ustrelili partizani, ko je hotela pobegniti, \xc5\xa0tefana in Pavleta so ubili belogardisti, z druge strani so \xc5\xbeupnika odpeljali partizani. Ko Tin\xc4\x8d to izve, pobesni, da takoj zapreti deset talcev. Iz Metinih besed posnamemo, da je \xc5\xbeupnik Ksaver Tin\xc4\x8dev o\xc4\x8de. \xe2\x80\x93 Katka se Tin\xc4\x8du upre in odide iz hi\xc5\xa1e, na Tin\xc4\x8dev ukaz jo ustrelijo njegovi stra\xc5\xbearji. Ko mati to vidi , stopi za njim na prag in ustreli \xc5\xa1e svojega zadnjega otroka. Skupaj z otroki bi morali premagati ta surovi \xc4\x8das, morali bi se skupaj \xc4\x8dastno boriti na fronti padarice Peklajke, na fronti \xc4\x8dlove\xc4\x8dnosti. A povozilo jo je, ostala je sama. Sama na pogori\xc5\xa1\xc4\x8du.'